stanford-oval/wikipedia huggingface dataset:
הקרב על קלע וזעורה
מהלך הקרב > גדוד 129 מול מוצבי קלע

מוצב קלע היה מתחם מבוצר היטב אשר בדיעבד נראה כי הוכן מראש על ידי הסורים כדי לבלום פריצה בציר זה. לאחר שעברו את סיר א-דיב נפצע בירו מצרור בלסתו. הוא הורד בג'יפ לקבלת טיפול רפואי תוך שהוא מתעקש לשבת בכוחות עצמו כדי שלא לפגוע במורל חייליו. מפקד פלוגת הסיור רפי מוקדי, אשר לא היה איש שריון, החליט לעלות על טנק המג"ד. בהוראת המח"ט מנדלר הוא קיבל את הפיקוד על הגדוד והחל לנוע צפונה בניסיון לתקן את טעות הניווט, תוך שהוא מנסה לקרוא בקשר לשאר כוחות הגדוד. עקב בעיות קשר לא היו אנשי הגדוד מודעים לכך שמוקדי קיבל את הפיקוד על הגדוד.
הגדוד המשיך בתנועה מזרחה לכיוון קלע, בעוד טנק המג"ד ועליו מוקדי נע לבדו צפונה במקביל לציר הנפט. לאחר תנועה של כמה מאות מטרים נפגע הטנק של מוקדי מאש שנורתה ממוצב סמוך. מוקדי, שעלה לצריח כדי לירות במקלע ה-0.5, נפגע ככל הנראה מקליעים שנורו לעברו ונפל מהטנק. גם קצין הקשר הגדודי שהיה על הטנק, רס"ן יובל בן-ארצי, נפגע ונפל לצריח. הטנק הצליח לנסוע לאחור כמה מאות מטרים עד שנתקע, אז פינו עצמם שאר אנשי הצוות לאחור.
הפיקוד על הגדוד עבר למפקד פלוגה ז', סגן נתי הורוביץ. הגדוד היה בלחימה בתנאי שטח קשים ותחת אש עזה. טנקים רבים נפגעו, והורוביץ עצמו החליף במהלך הקרב כמה טנקים.
בשלב זה הגיע המח"ט אלברט מנדלר לסיר א-דיב עם שאר כוחות החטיבה וגילה על הטעות בניווט. מנדלר החליט כי גדוד 129 ימשיך לכיוון קלע ואילו שאר כוחות החטיבה ימשיכו לזעורה, תוך שזחל"ם הפיקוד עליו הוא נמצא מוביל את החטיבה.
14 הטנקים שנותרו לגדוד 129 המשיכו בהתקדמות איטית לעבר קלע תחת אש כבדה והגיעו למחסום קוביות נ"ט, בערך במחצית הדרך בין סיר א-דיב לקלע. במהלך המעבר נפגעו שלושה טנקים נוספים ומיד אחריו נפגעו עוד ארבעה. בשעה 16:45 הגיע כוח של שבעה טנקים אל הכפר עצמו והמשיך בלחימה בכוחות סורים שהסתתרו בין הבתים. טנקים נוספים נפגעו עד שמכל כוח הגדוד נותרו בקלע שני טנקים כשירים וכמה אנשי צוות מהטנקים שנפגעו. בכל יום הקרבות ספג הגדוד 13 הרוגים ו-33 פצועים.
מהלך הקרב > כיבוש זעורה

במקביל, המשיך המח"ט עם שני הגדודים האחרים בתנועה צפונה על ציר הנפט ונתקל בהתנגדות מעטה. בשעות אחר הצהריים הגיע כוח זה לזעורה, עליה הגן גדוד חי"ר 244 מחטיבה 723 הסורית. כוח המח"ט בראשות הטנקים של גדוד 377 כבש את זעורה. במהלך הקרב איבד גדוד 377 שלושה מחייליו.
לאחר מכן המשיך המח"ט יחד עם גדוד 377 בתנועה דרומה כדי לחבור לשרידי גדוד 129 בקלע. בשעה 18:20 הגיע כוח המח"ט לקלע ויום הקרבות של חטיבה 8 הסתיים. אף על פי שהחטיבה כבשה את זעורה, עין פית ואף את קלע, הקרב סטה מהתוכנית המקורית. הסתבכות גדוד 129 הביאה לכך שהחטיבה איבדה חלק ניכר מכוח הטנקים שלה ולא הייתה יכולה להמשיך את ההתקפה אל תוך רמת הגולן.
לאחר הקרב

במהלך הלילה הצליחו כוחות החימוש של החטיבה להכשיר חלק מהטנקים שנפגעו לאורך הציר בו נעה החטיבה. החטיבה, בכוחות מחודשים, חידשה את תנועתה בבוקר המחרת, 10 ביוני, ונעה דרומה לצומת וואסט. משם המשיכה מזרחה ובסביבות השעה 13:00 הגיעה לקוניטרה ונערכה בסביבתה בהיערכות הגנתית. לאחר ירי תותחים וטנקים על העיירה נכנסו הטנקים של החטיבה לתוך העיירה ומצאו אותה ריקה. במקביל, כוחות נוספים של צה"ל התקדמו גם כן לעומק רמת הגולן ובסוף היום התייצבו על קו מסעדה-קוניטרה-בוטמיה, שנקבע לאחר מכן כקו הגבול החדש.
לאחר המלחמה עוטרו סגן נתנאל הורוביץ, המ"פ אשר נטל את הפיקוד על גדוד 129, וסמל שאול ורדי, מפקד טנק בגדוד, בעיטור הגבורה. רס"ן רפי מוקדי עוטר בעיטור המופת.
לאחר הקרב > החיפושים אחר מוקדי ובן-ארצי

כאמור, טנק המג"ד עליו היה רס"ן רפי מוקדי, מ"פ הסיור, ורס"ן יובל בן-ארצי, קצין הקשר הגדודי, נפגע לאחר שמוקדי ניסה לתקן את תנועת גדוד 129 צפונה לכיוון זעורה. הטנק נע כמה מאות מטרים צפונה עד שנפגע, אולם כיוון ששאר כוחות הגדוד לא היו מודעים לפקודתו של מוקדי המשיכו שאר הטנקים על הציר העולה מזרחה, לכיוון קלע. הטנק של מוקדי היה היחיד בתא השטח צפונית לציר. כתוצאה מכך, לא נתקלו כוחות החימוש של החטיבה, שנעו על ציר התנועה של הכוחות במטרה לאסוף ולתקן טנקים פגועים בטנק של מוקדי. רק כשבוע לאחר הקרב, ולאחר שלחיפוש נרתמו משפחתו וחבריו של מוקדי, נמצא הטנק ובו גופתו של בן-ארצי. גופתו של מוקדי נמצאה במרחק של כ-200 מטרים מן הטנק.
בשנת 2010 יצא סרט בשם "אם תמשוך צפונה", אותו יצרו ארנה מוקדי-שביט, בתו של רפי מוקדי, ויעל שביט, נכדתו. הסרט מגולל את סיפור הקרב של חטיבה 8 ואת סיפורו של מוקדי שנפגע במהלכו. בסרט נטען שצה"ל, החטיבה ומפקדה אלברט מנדלר לא עשו מספיק כדי למצוא את מוקדי וכי מאמצי החיפוש התחדשו לאחר ארבעה ימי הפסקה ביוזמת חבריו מהטכניון.
מנגד טענו חיילים ודרגי פיקוד ששירתו בחטיבה כי החטיבה לא הפסיקה את החיפושים וכי הסרט ערוך באופן מגמתי.
הנצחה ומורשת

בעוד שתל פאחר הפך לאתר הנצחה מרשים ולמורשת קרב מפורסמת, הקרב של חטיבה 8 כמעט ונשכח. זאת אף על פי שללחימתה של החטיבה נודע תפקיד חשוב בהבקעה לרמת הגולן שהובילה למנוסת הצבא הסורי. הדבר נבע כנראה מהיותה של החטיבה יחידת מילואים, ומאופיו של מפקד החטיבה, אלברט מנדלר, שייחס חשיבות פחותה לנושא.
במחסום הקוביות בדרך לקלע ישנו שלט המנציח את הנופלים של גדוד 129 במלחמת ששת הימים (בסיני וברמת הגולן) ובמלחמת יום הכיפורים. מלבד אתר זה ומספר אנדרטאות נוספות לזכר כמה מהנופלים, לא קיים אתר המנציח את סיפור הקרב בצורה מסודרת. הדבר ניכר גם בכמות העיטורים. בעוד לחטיבת גולני חולקו 26 עיטורים, ללוחמי חטיבה 8 חולקו חמישה עיטורים בלבד.
הקרב על קלע וזעורה מתואר בקצרה בספר "חשופים בצריח" מאת שבתי טבת. בספר מתואר סיפורה של חטיבה 8 (המכונה בספר "חטיבה א'") במלחמת ששת הימים והוא מגולל את סיפור כיבוש קלע על ידי גדוד 129 (המכונה בספר "א/112")
לקריאה נוספת

מתתיהו מייזל, המערכה על הגולן, יוני 1967, הוצאת מערכות, אפריל 2001.
אריה יצחקי, קלע - זעורה, בעקבות לוחמים כרך צפון, תל אביב, הוצאת בר-מודן, 1988, עמ' 21-28.
יעקב חורש, ארבעים ושבע המדרגות, הוצאת ירון גולן, 1993.
שבתי טבת, חשופים בצריח, הוצאת שוקן, 1968, עמ' 275-305.
הערות שוליים

↑  13 הרוגים מגדוד 129 בקלע, 7 הרוגים בזחל"ם של גדוד 121 שנפגע מארטילריה,

 ושלושה הרוגים מגדוד 377 בזעורה. לפי חללי החזית הסורית בששת הימים מתוך אתר "נעמוש"
↑  חטיבה 37 תכבוש את תל פאחר מתוך אתר "נעמוש"
↑  לפי תחקיר שנערך בבלוג "נעמוש", בשעת הוויכוח כבר היו שתי פלוגות של הגדוד, שעקפו את כוח הסיור, מאות מטרים מעבר לצומת, על הציר השגוי, מנהלים אש מול מוצב עוקדה, ראה דני בונה לא אשם
↑  מוצב 8173 במפות צה"ל, מזרחית לסיר א-דיב.
↑  לפי עדותו של מנדלר לאחר הקרב ותחקירי מחלקת ההיסטוריה של צה"ל. מאידך, לפי הקלטות הקשר ועדותו של קמב"צ החטיבה עולה כי ייתכן ומנדלר חשב כי גדוד 129 נע לפניו בכיוון צפון לזעורה. לפי עדות זו רק משהגיע לזעורה גילה מנדלר כי הגדוד לא נמצא איתו. ראה בכתבה "מברג מפענח את הקולות" בבלוג נעמוש.
↑  מפת חללי גדוד 129 מתוך אתר "נעמוש"
↑  בני מיכלסון, חטיבה 8 עולה על רמת הגולן במלחמת ששת הימים, שריון 51, ינואר 2018, עמ' 62-68, באתר "יד לשריון"
↑  דו"ח החיפושים אחרי מוקדי מתוך אתר "נעמוש"
↑  צה"ל לא הפקיר את רפי מתוך אתר "נעמוש"
↑  הצלשניקים מתוך אתר "נעמוש"
↑  עמי לב טוב – חייו ומותו מתוך אתר "נעמוש"
| מלחמת ששת הימים |
| --- | --- | --- |
| רקע | פעולת סמוע • יום הקרבות של 7 באפריל 1967 • הנאום המגומגם • מרד הגנרלים • מבצע לשון אדומה |  |
| החזית המצרית | מבצע מוקד • קרב אום-כתף • קרב הג'יראדי • קרב חניון הלילה של גדוד 19 • פעולת אלכסנדריה • פעולת פורט סעיד • קרב רפיח • קרב מוצב אל-קובה • תפיסת שארם א-שייח' |  |
| החזית הירדנית | הקרב על גבעת התחמושת • המערכה על ירושלים • כיבוש צפון השומרון |  |
| החזית הסורית | הקרב על קלע וזעורה • קרב תל עזזיאת • קרב תל פאחר |  |
| אישים | לוי אשכול • משה דיין • יצחק רבין • מרדכי הוד • דוד אלעזר • עוזי נרקיס • ישעיהו גביש • מוחמד סידקי מחמוד • סולימאן עיזאת  • עבד אל-חכים עאמר • מוחמד פאוזי • גמאל עבד אל נאצר • חוסיין, מלך ירדן |  |
| כללי | ישראל במלחמת ששת הימים • יהדות ארצות האסלאם במלחמת ששת הימים • צבא ההגנה לישראל במלחמת ששת הימים • הצבא המצרי במלחמת ששת הימים |  |
| בינלאומי | החלטה 233 • החלטה 234 • החלטה 235 • החלטה 236 • החלטה 237 • החלטה 240 • החלטה 242 |  |
| בתרבות | בתרבות הישראלית • ירושלים של זהב • ירושלים של ברזל • משה דיין, יצחק רבין ועוזי נרקיס בשער האריות • תצלום הצנחנים בכותל המערבי • גבעת התחמושת |  |
| תיעוד והנצחה | יום הנכסה • יום ירושלים • אות מלחמת ששת הימים • גבעת התחמושת • אנדרטאות בירושלים • אנדרטה לחללי עוצבת השרון • אנדרטה לנופלי חטיבה 5 • אנדרטת אוגדת הפלדה • האנדרטה לחללי חטיבה 45  • טקס האזכרה לזכר חללי מלחמת ששת הימים ומלחמת ההתשה |  |
מפקד החטיבה, אלברט מנדלר, במהלך המלחמה
זחל"מים חולפים על פני הזחל"ם המרוסק של סמג"ד 121 מוש חביב, סמוך לגבעת האם
טנק שרמן של צה"ל נכנס למחנה צבאי סורי בפאתי קוניטרה
אנדרטה לזכר רס"ן רפי מוקדי וסרן יובל בן-ארצי על ציר הנפט, סמוך לסיר א-דיב
הליגה (סדרת טלוויזיה)

| --- | --- |

 סוגה:  קומדיה
 יוצרים:  ג'ף שפר ג'קי שפר
 שחקנים:  מארק דופלס ניק קרול סטיבן רנזיסי פול שיר ג'ון לאג'וי קייטי אסלטון
 ארץ מקור:  ארצות הברית
 שפות:  אנגלית
 מקום התרחשות:  שיקגו 
 מספר עונות:  7
 מספר פרקים:  84
 הפקה
 מפיקים בפועל:  ג'ף שפר ג'קי שפר
 חברת הפקה:  FX Networks
 הפצה:  פוקס המאה ה-20 בטלוויזיה, הולו, דיסני+ 
 אורך פרק:  20-30 דקות
 שידור
 רשת שידור:  FX Networks
 רשת שידור בישראל:  yes
 תקופת שידור מקורית:  29 באוקטובר 2009 – 9 בדצמבר 2015
 קישורים חיצוניים
 www.fxx.com/theleague
 דף התוכנית ב-IMDb
 
הליגה היא סדרת סיטקום אמריקאית ששודרה בשנים 2009–2015. היא מגוללת את חייהם של ארבעה חברים טובים המתגוררים בשיקגו, אילינוי אשר משחקים בליגת פנטזי פוטבול. הסדרה עוסקת בחיים היומיומיים של הדמויות בנושאים כמו סקס, הורות ועוד.
בישראל, הסדרה שודרה ב-yes.
עלילה

הליגה עוקבת אחרי קבוצת חברי ילדות שמשחקת פנטזי פוטבול (ליגת פוטבול וירטואלית).
הדמויות

פיט אקהארט (מארק דופלס) -רווק. מתגרש בתחילת העונה הראשונה. פיט הוא ממייסדי הליגה שזכה לפני עלילת הסדרה 3 פעמים ב"שיווה בול". שם קבוצתו היא "ראשי החרא".
קווין מק'ארתור (סטיבן רנזיסי) - נשוי לג'ני ועובד כתובע המחוז. יש לו שני ילדים (אחד מהם נולד במהלך הסדרה). קווין היה הנציב של הליגה במשך שבע שנים. לוקח עצות מכל אחד לרוב מאשתו ונראה מבולבל לעיתים בבחירותיו. אחיו הגדול של טאקו. שם קבוצתו היא "חם מדי כדי להתמודד עם זה".
רודני רוקסין (ניק קרול) - נשוי עם ילד, יהודי, עורך דין. נקרא בפי כל "רוקסי". הוא הציני שבחבורה, ונוהג להתרברב שהוא חכם יותר, עשיר יותר ומוצלח יותר. רוקסין היה הנציב של הליגה במשך עונה 4. זכה בשיווה בול בעונה 2, קבוצתו נקראת "ג'ני מלמעלה, קווין מתחת" ואף נקראה בעבר "פיט מלמעלה, קווין מתחת".
אנדרה נוזיק (פול שיר) - רווק, מנתח פלסטי וחבר ילדות של החבורה. טיפוס יוצא דופן שמופיע כל תקופה עם רעיון חדש ומוזר. החבורה נוהגת לרדת עליו דרך קבע. אנדרה זכה ב"שיווה בול" בעונה הראשונה. שם קבוצתו היא "דאבל אנט-אנדר'ס".
טאקו מק'ארתור (ג'ון לאג'וי) - טאקו הוא האח הקטן של קווין. הוא מובטל, נוהג להלוות כסף מאחיו ולהסתובב עם אנשים מפוקפקים. הוא לא באמת מתעניין בליגה. טאקו זכה בעבר ב"שיווה בול". בעונה השלישית עלה לגמר והפסיד. בעונה הרביעית הפך עשיר לזמן קצר (עד שבזבז את כל כספו) לאחר שסגר עסקה עם ג'רי ג'ונס הבעלים של הדאלאס קאובויס. שם קבוצתו היא "הססמה היא טאקו".
ג'ני מק'ארתור (קייטי אסלטון) - אשתו של קווין, עזרה לקווין עם קבוצת הפנטזי פוטבול שלו ולאחר מכן הצטרפה באמצע העונה השנייה. ג'ני אוהבת לבלות עם קווין וחבריו בצפיית משחקי פוטבול בביתם. שם קבוצתה היא "הליידי מק'ארתור".
הדמויות > דמויות משניות

סופיה רוקסין (נדין וולאסקווז) - אישה ממוצא ספרדי ואשתו של רודני רוקסין. אחותו של רפי וחברה טובה של טאקו.
רפי (ג'ייסון מנטזוקאס) - (עונות 2–7) אחיה של סופיה, נכנס לליגה בעונה השנייה וסופיה מכריחה את רוקסין שרפי יסתובב עם החבורה, החבורה לא אוהבת את רפי. רפי הוא בחור מלוכלך שאוהב לדקור, להרביץ, ולקיים יחסי מין עם כולם.
אלי מק'ארתור (אלינה פולי) - בתם של קווין וג'ני, ילדה עם פה מלוכלך שנוהגת לחקות את הוריה, הוריה מנסים לחנך אותה אך לא מצליחים.
שיווה קמיני סומקנדרקם (ג'נינה גבנקר) - למדה בתיכון עם החבורה והגביע של הליגה שלהם קרוי על שמה. שיווה הייתה מכוערת בתיכון ועכשיו היא נחשבת לממש יפה והחבורה נוהגים לפלרטט איתה מדי פעם. שיווה היא רופאה. בעונה הרביעית היא קיללה את הליגה מה שאכן קרה.
דירטי רנדי (סת' רוגן) - (עונות 3–7) מפיק פורנו וחבר של רפי, הפיק סרט פורנו בבית של אנדרה בעונה השלישית.
ג'פרי רוקסין (אדם קארצ'מר) - (עונות 3–7) הילד של רודני וסופיה.
ראסל דרמו (רוב הובל) - (עונות 2, 5-7) חבר ילדות שעבר לניו יורק וחזר לשיקגו, שיחק בליגת פנטזי פוטבול מסוג דומיניישן של רפי ומכור למין, מצטרף לליגה בעונה 6 ושם קבוצתו היא סיביסקיט זל.
צ'אק (וויל פורטה) - (עונות 3,7) חבר ילדות של החבורה, עבר משיקגו והתרחק מאלכוהול, לאחר שהתאחד עם החבורה הוא חזר לשתות, שם קבוצתו היא הסוליות של סטיבן הוקינג.
מייגן אקהארט (לזלי ביב) - (עונות 1-2,7) גרושתו של פיט.
טד (אדם ברודי) - (עונות 5–6) חבר ילדות של החבורה שגר בקליפורניה, אירח בתחילת העונה החמישית את הדראפט במסיבת רווקים של אנדרה, חולה באיידס, שם קבוצתו היא הביצים העמוקות.
פרנק הגוף ג'יביאטי (אייק ברינהולץ) - (עונות 2–7) למד עם החבורה בתיכון, יריבו המושבע של רוקסין, אחותו יצאה עם פיט.
צ'אלופה באטמן (ג'ייסון דייוויד) - (עונות 4–7) הילד הקטן של קווין וג'ני.
טריקסי (ג'יימה מייס) - (עונות 4–6) מתחילה כמעצבת הבית של אנדרה ולאחר מכן הם מתחתנים, היא מבטל את החתונה מאחר שאנדרה ערך דראפט במסיבת רווקים שלו.
לאורך הסדרה מופיעים המון מפורסמים מעולם הטלוויזיה והקולנוע וגם מעולם הפוטבול כמו: סנופ דוג, ג'יי ג'יי וואט ועוד.
ליין (זאק וודס) (עונות 4–7)
טבלת האליפויות

| עונה בסדרה | עונה ב־NFL | עונת הליגה | מנצח השיווה בול | מפסיד השיווה בול | מפסיד הסאקו בול | מיקום הדראפט |
| --- | --- | --- | --- | --- | --- | --- |
| לפני עלילת הסדרה | 2005 | 1 | פיט | רוקסין | אין | הבית של פיט ומייגן |
| לפני עלילת הסדרה | 2006 | 2 | טאקו | פיט | אין | בבריכה השכונתית |
| לפני עלילת הסדרה | 2007 | 3 | פיט | אנדרה | אין | בבית של רוקסין |
| לפני עלילת הסדרה | 2008 | 4 | פיט | רוקסין | אין | הבית של פיט ומייגן |
| עונה 1 | 2009 | 5 | אנדרה** | פיט | אין | הדירה של אנדרה |
| עונה 2 | 2010 | 6 | רוקסין | ג'ני | אנדרה† | לאס ווגאס |
| עונה 3 | 2011 | 7 | קווין* | טאקו | רוקסין | הדירה של אנדרה |
| עונה 4 | 2012 | 8 | טד | פיט | רוקסין | בבית חולים |
| עונה 5 | 2013 | 9 | ג'ני | אנדרה | קווין | מסיבה בלוס אנג'לס |
| עונה 6 | 2014 | 10 | אנדרה§ | רוקסין | טאקו | ההלוויה של טד |
| עונה 7 | 2015 | 11 | המטבע | רוקסין | פיט | מסעדה |
|-* יש כוכבית על הזכייה של קווין מאחר שחברי הליגה רימו את רוקסין שנבחר ראשון בסדר הדרפאט וחבריו שינו את זה בלי שידע, מאוחר יותר הוא גילה את זה והטיל כוכבית על זכייתו של קווין.

|-** רוקסין עזר לאנדרה לסדר את הסגל לקראת הגמר ולכן גם השם של רוקסין מופיע על הגביע יחד עם אנדרה.

|- † טאקו היה צריך לזכות בסאקו בול אבל בגלל שינוי קבלת הנקודות במשחק אנדרה הפסיד במשחק וזכה בסאקו בול.

|-§ רוקסין לא הצליח לסדר את הסגל שלו לפני תחילת המשחקים ולכן אנדרה זכה מהטעות של רוקסין.
סודות ההתבגרות

| --- | --- |
לוגו הסדרה
לוגו הסדרה
 סוגה:  דרמת נעורים המשכית
 יוצרים:  ברנדה המפטון 
 בימוי:  רון אנדרווד 
 שחקנים:  שיילין וודלי   דארן קגאסוף   קני באומן   מארק דרווין   אינדיה אייסלי   גרג פינלי   מיגן פארק   פרנסיה רייסה   מולי רינגוולד   סטיב שיריפה   גרנט הארווי
 ארץ מקור:  ארצות הברית 
 שפות:  אנגלית 
 מקום התרחשות:  לוס אנג'לס, קליפורניה 
 מספר עונות:  5 
 מספר פרקים:  121 
 הפקה
 מפיק:  ברנדה המפטון 
 מפיקים בפועל:  ברנדה המפטון 
 הפצה:  Disney–ABC Domestic Television, הולו, דיסני+ 
 מוזיקה:  Dan Foliart 
 אורך פרק:  45 דקות
 שידור
 רשת שידור:  ABC Family
 תקופת שידור מקורית:  1 ביולי 2008 – 3 ביוני 2013
 קישורים חיצוניים
 אתר רשמי
 דף התוכנית ב-IMDb
 
סודות ההתבגרות (באנגלית: The Secret Life of the American Teenager) היא סדרת דרמה לבני נוער ששודרה בערוץ ABC Family. הסדרה נוצרה על ידי ברנדה המפטון ועלתה לשידור ב-1 ביולי 2008. הסדרה זכתה לרייטינג גבוה בארצות הברית בקרב בני נוער, ובמספר פרסים בטקס פרסי הילדים.
סקירת סדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 23 | 23 | 1 ביולי 2008 | 23 במרץ 2009 |
|  | 2 | 24 | 24 | 22 ביוני 2009 | 22 במרץ 2010 |
|  | 3 | 26 | 26 | 7 ביוני 2010 | 6 ביוני 2011 |
|  | 4 | 24 | 24 | 13 ביוני 2011 | 4 ביוני 2012 |
|  | 5 | 24 | 24 | 11 ביוני 2012 | 3 ביוני 2013 |
עלילה > עונה 1

הדמות הראשית בסדרה היא צעירה בת 16 בשם איימי (שיילין וודלי), אשר יוצאת למחנה תזמורת, בו היא יוצרת מערכת יחסים עם ריקי ונכנסת להיריון. העונה עוסקת בקשיים שחווה איימי במסגרת החברה והמשפחה. הסדרה עוקבת גם אחר קורות חבריה בבית הספר תיכון. לאיימי שתי חברות טובות, לורן ומדיסון. היא מסוכסכת עם נערה בשם אדריאן. בן זוגה בתיכון הוא בן, ובמהלך העונה הם מחליטים להתחתן ומזייפים תעודות זהות. בתום העונה הראשונה נולד בנה ג'ון.
עלילה > עונה 2

בעונה זו איימי מגלה שאמהּ בהריון. במקביל מתחילה אשלי, אחותה של איימי, ללמוד בכיתה י' בבית הספר התיכון של איימי. במהלך העונה, איימי וריקי נאבקים על המשמורת על בנם ג'ון, ולבסוף מחליטים שריקי ייקח את ג'ון מדי סוף שבוע. בטי וליאו מתחתנים.
עלילה > עונה 3

בעונה זו אדריאן משקרת ואומרת כי איננה בהריון. ג'ורג' ואן פרודים ואן גרה בדירה משלה בעוד ג'ורג' גר עם איימי ואשלי. אשלי לומדת בביתה במקום בבית ספר. בעלה של קת'לין באומן נשלח לזימבבואה למשימה רפואית במסגרת עבודתו והם נפרדים. ג'ייק ומדיסון חברים. הוריו של ג'ק מודיעים לו כי הם מתכוונים לעבור לפיניקס, אך מכיוון שהוא עומד לסיים את בית הספר התיכון, הוא יישאר עם חבר; ג'ק גר בסתר במרתף של גרייס ביחד עם טום. איימי מתחילה להשתתף בפרויקט מיוחד למוזיקה כדי לקבל בסופו מלגה, ומתברר לה שהפרויקט מיועד לנערות שהן בהיריון או לאימהות. בן מגלה שאדריאן בהריון, מספר לאיימי בניו יורק, והיא לא מדברת איתו תקופה ארוכה. בן ואדריאן מתחתנים. איימי וריקי הופכים לבני זוג. אדריאן מגלה שהתינוקת שלה מתה.
עלילה > עונה 4

ריקי ואיימי מתגוררים יחד בדירה של ריקי, עם ג'ון. אדריאן בדיכאון בשל מות העובר ומסתגרת בביתה, עד שבטי מעודדת אותה. אדריאן ובן נפרדים כשהיא מגלה כי היא עדיין מאוהבת בריקי. אשלי וטובי חברים ויוצאים לטיול משותף מחוף לחוף. גרייס נוסעת לזימבבואה ופוגשת את דניאל, והם הופכים לבני זוג. ג'ייק ומדיסון נפרדים. ריקי, אדריאן וג'ק מסיימים את בית הספר התיכון. ריקי מציע נישואים לאיימי והיא מסכימה. ג'סי מארגן מסיבת סיום לבוגרי התיכון; אדריאן באה עם בן זוגה החדש עומר, בן פוגש את דילן, והאקסית של דניאל רוצה לחזור אליו. ריקי מתנשק עם אדריאן והיא מבינה שהיא כבר לא אוהבת אותו. בבוקר שלמחרת לורן תופסת את מדיסון וג'סי במיטה ביחד, ואליס תופסת את הנרי עם אדריאן.
עלילה > עונה 5

ריקי ואיימי נוסעים כדי להתחתן; בגלל הכומר הם מוותרים על החתונה, אך מודיעים למשפחה ולחברים שהתחתנו. אליס ובן מקיימים יחסי מין. ג'ורג' חוזר להיות חבר של קטלין. אשלי עוזבת לאיטליה כדי ללמוד בישול. איימי וריקי מספרים לכולם את האמת ומחליטים להתחתן לאחר מכן איימי מגלה כי התקבלה לקולג בניו יורק ומחליטה לעבור לגור שם לאחר החתונה. בלילה שלפני החתונה מחליטה איימי להיפרד מריקי ועוברת לבד לניו יורק והסדרה נגמרת בכך שריקי נשאר לבד עם בנם ג'ון.
רייטינג ופרסים

| עונה | משבצת שידור זמן אוניברסלי מתואם: UTC−04 ו־UTC−07 | מספר פרקים | עלייה לאוויר> תאריך | עלייה לאוויר> פרק בכורה צופים (במליונים) | סוף הקרנה> תאריך | סוף הקרנה> פרק סיום צופים (במליונים) | שנת השידורים | צופים (במליונים) |
| --- | --- | --- | --- | --- | --- | --- | --- | --- |
| עונה 1 | יום שלישי, שעה 20:00 | 23 |  1 ביולי 2008 | 2.82 |  23 במרץ 2009 | 4.50 | 2008-2009 | 3.51 |
| עונה 2 | יום שני, שעה 20:00 | 24 | 22 ביוני 2009 | 4.68 | 22 במרץ 2010 | 3.17 | 2009-2010 | 3.24 |
| עונה 3 | יום שני, שעה 20:00 | 26 | 7 ביוני 2010 | 3.18 | 6 ביוני 2011 | 3.56 | 2010-2011 | 3.74 |
| עונה 4 | יום שני, שעה 20:00 | 24 | 13 ביוני 2011 | 3.07 | 4 ביוני 2012 | 1.43 | 2011-2012 | 2.14 |
| עונה 5 | יום שני, שעה 20:00 | 24 | 11 ביוני 2012 | 1.67 | 3 ביוני 2013 | 1.50 | 2012-2013 | 1.22 |
פרק הבכורה של העונה הראשונה זכה להישג הרייטינג הגבוה ביותר באותה תקופה בערוץ המשפחה של ABC, (כ-2.82 מיליון צופים), והפרק האחרון של העונה זכה ל-4 וחצי מיליון צופים. פרק הבכורה של העונה השנייה זכה להישג הגבוה ביותר לסדרה עד כה, 4.68 מיליון צופים, והגיע למקום ראשון באחוזי הצפייה של אותה עונת הקיץ, בקרב גילאי 18–34. בעונה השלישית צפו כשלושה מיליון צופים בגילאי 12–34 בכל פרק. בעונה הרביעית חלה ירידה בכמות הצופים, עד ל-1.24 מיליון שצפו בפרק האחרון.
בעונה הראשונה זכתה הסדרה בפרסים במסגרת טקס פרסי הילדים. כן נכתב ספר בשם "יומנה של אשלי ג'ורג'אנס" בו כיכבה כדמות הראשית אשלי ג'ורג'אנס, אחותה של איימי.
סם רייברן

סמואל טאליפרו רייברן (באנגלית: Samuel Taliaferro Rayburn‏; 6 בינואר 1882 – 16 בנובמבר 1961) היה פוליטיקאי אמריקאי שכיהן כיושב ראש בית הנבחרים ה-43 של ארצות הברית. הוא כיהן שלוש פעמים כיו"ר בית הנבחרים, פעם אחת כמנהיג הרוב בבית הנבחרים, פעמיים כמנהיג המיעוט בבית הנבחרים, ו-24 קדנציות כחבר בית הנבחרים, שבהן ייצג את מחוז הקונגרס הרביעי של טקסס מטעם המפלגה הדמוקרטית בין השנים 1913–1961. הוא מחזיק בשיא של הכהונה הארוכה ביותר כיושב ראש בית הנבחרים של ארצות הברית, וכיהן בתפקיד למעלה מ-17 שנים (בין שלוש הכהונות הנפרדות שלו).
רייברן, שנולד במחוז רואן, טנסי, עבר עם משפחתו לווינדום, טקסס, בשנת 1887. לאחר תקופה כמורה בבית ספר, רייברן זכה בבחירות לבית הנבחרים של טקסס וסיים את לימודיו בבית הספר למשפטים של אוניברסיטת טקסס. הוא זכה בבחירות לבית הנבחרים של ארצות הברית ב-1912 וזכה בבחירות חוזרות ברציפות עד מותו ב-1961, ונבחר בסך הכול 25 כהונות. רייברן היה בן טיפוחיו של ג'ון גארנר ומנטור ללינדון ב. ג'ונסון.
רייברן נבחר למנהיג הרוב בבית הנבחרים בשנת 1937 וב-1940 נבחר לתפקיד יושב ראש בית הנבחרים לאחר מותו של ויליאם ב. באנקהד. הוא הנהיג את המפלגה הדמוקרטית בבית הנבחרים בין השנים 1940 ל-1961, וכיהן כיו"ר בית הנבחרים בין השנים 1940 ל-1947, 1949 עד 1953, ו-1955 עד 1961. רייברן גם כיהן פעמיים כמנהיג המיעוט בבית הנבחרים (1947 עד 1949 ו-1953 עד 1955) בתקופות של שליטת המפלגה הרפובליקנית בבית הנבחרים. הוא העדיף לעבוד בשקט מאחורי הקלעים והצליח להשתמש בכוח השכנוע והכריזמה שלו כדי להעביר חוקים, תוך ניווט במערכת הפוליטית שלאחר עידן ג'וזף קנון, כאשר לכל יושב ראש ועדה בבית הנבחרים הייתה עוצמה רבה.
יחד עם מנהיג הרוב בסנאט לינדון ג'ונסון ורוב הנציגים הטקסנים, רייברן סירב לחתום על המניפסט הדרומי משנת 1956 ועזר לקדם את העברת חוקי זכויות האזרח של 1957 ו-1960, הצעות חוק זכויות האזרח הראשונות שעברו בקונגרס האמריקאי מאז חוק האכיפה וחוק זכויות האזרח משנת 1875 במהלך תקופת השיקום (1865–1877). רייברן גם היה בעל השפעה בסלילת כביש 66 בארצות הברית. הוא כיהן כיושב ראש עד מותו ב-1961, והחליף אותו ג'ון וו. מקורמק. הוא יושב ראש בית הנבחרים האחרון שמת במהלך כהונתו.
ביוגרפיה > ראשית חייו

רייברן נולד במחוז רואן שבטנסי, ב-6 בינואר 1882, והיה בנם של מרתה קלמנטין (וולר) וויליאם מריון רייברן, קצין פרשים לשעבר בצבא הקונפדרציה. משפחת רייברן היו צאצאי מהגרים סקוטים של אלסטר שהיגרו לפרובינציית פנסילבניה בשנת 1750. בשנת 1887, עברה משפחת רייברן לחוות כותנה בשטח של 40 דונם ליד וינדום, טקסס. רייברן גדל בעוני כאשר הוא, תשעת אחיו והוריו עבדו יחד בניהול החווה. העבודה המפרכת בשדות גרמה לרייברן להיות נחוש להשיג השכלה טובה ולעזור לעניים ולמדוכאים.
בשנת 1900, החל רייברן ללמוד במכללת East Texas Normal (כיום אוניברסיטת טקסס A&M במזרח טקסס) בעיר קומרס שבטקסס, עם 25 דולר (כ-750 דולר בערכים של 2020) שחסך אביו כדי לעזור לו לממן את חודשי הלימוד הראשונים. כדי לכסות את שכר הלימוד והוצאות המחיה, הוא צלצל בפעמון בית הספר לסיום השיעורים וטאטא את מבני בתי הספר הציבוריים של קומרס, מה שהכניס לו 3 דולר לחודש. רייברן קיבל תעודת הוראה לפני שסיים את תואר הבוגר במדעים, והרוויח הכנסה נוספת על ידי הוראה בבית הספר הציבורי של גרינווד, קהילה קטנה במחוז הופקינס. הוא סיים את לימודיו בשנת 1903 בכיתה של 13 תלמידים (9 גברים ו-4 נשים) ולימד בבית ספר במשך שנתיים.
ביוגרפיה > בית המחוקקים של מדינת טקסס

בשנת 1906, בגיל 24, ניצח רייברן בבחירות לבית הנבחרים של טקסס במחוז ה-34 בפער קטן של 163 קולות. במהלך כהונתו בבית המחוקקים, הוא למד בבית הספר למשפטים של אוניברסיטת טקסס והוסמך לעריכת דין בשנת 1908.
בתור מחוקק, סייע רייברן להעביר חוקים שהרחיבו את הנגישות לספרי לימוד לתלמידי בתי הספר בטקסס, הקימו את מועצת הבריאות המדינתית לצד מחלקת הבריאות של טקסס, ויצרו את מחלקת החקלאות של טקסס.
בזכות כושר השכנוע שלו, לאחר ארבע שנות כהונה בלבד, ב-10 בינואר 1911, בגיל 29, הפך רייברן ליושב ראש הצעיר ביותר בתולדות בית הנבחרים של טקסס. הוא ניצח בבחירות ליו"ר את קלרנס א. גילמור בפער של 70 מול 63 קולות. לפני כהונתו של רייברן, תפקיד יו"ר בית הנבחרים של טקסס היה בעיקר סמלי וללא כוח ממשי, בדומה לנשיא הזמני של הסנאט של ארצות הברית. לפי חוקי המדינה, לתפקיד היו למעשה סמכויות נרחבות, אך קודמיו בתפקיד נמנעו מלממש אותן מתוך כבוד למנהיגי המפלגה.
לאחר היבחרו ליו"ר, ביקש רייברן להקים ועדה מיוחדת שתקבע את "החובות והזכויות של היו"ר", מה שהוביל לחקיקה הרשמית הראשונה של סמכויות התפקיד. כיו"ר, הוא סייע להעביר חוקים רבים, בהם קיצור שעות העבודה לנשים, חוקים נגד עבודת ילדים, והקצאת משאבים לבית אלמנות חיילי הקונפדרציה ולסנטוריום לשחפת.
עשורים מאוחר יותר, תיאר רייברן את כהונתו כיו"ר בית הנבחרים של טקסס כתקופה המהנה ביותר בקריירה הפוליטית הארוכה שלו. הוא אמר: "לתפקיד הזה היה כוח אמיתי—וזה מה שאדם רוצה—אבל כוח לא שווה כלום אם אין לך את האומץ להשתמש בו".